ΔΕΛΤΙΟ ΤΥΠΟΥ

Συνάντηση εργασίας του Δημάρχου Διρφύων-Μεσσαπίων με τη ΜΚΟ Zero Stray Pawject για τη διαχείριση των αδέσποτων ζώων

Συνάντηση εργασίας πραγματοποιήθηκε σήμερα στο γραφείο του Δημάρχου Διρφύων-Μεσσαπίων, κου ΣΠΥΡΟΠΟΥΛΟΥ Αντωνίου, κατόπιν πρωτοβουλίας του, με τους εκπροσώπους της ΜΚΟ Zero Stray Pawject, με αντικείμενο τη διαχείριση των αδέσποτων ζώων συντροφιάς στον Δήμο.

Στη συνάντηση συμμετείχαν η εκπρόσωπος του τοπικού φιλοζωικού σωματείου κα ΧΡΙΣΤΟΠΟΥΛΟΥ Μαργαρίτα, η εθελοντής κα ΚΑΡΑΓΚΟΥΝΗ Νίκη, που δραστηριοποιείται στον τομέα της προστασίας και φροντίδας των αδέσποτων ζώων, καθώς και ο Προϊστάμενος του Αυτοτελούς Τμήματος Τοπικής Οικονομικής Ανάπτυξης και Αδειοδοτήσεων του Δήμου, κος ΤΣΟΜΩΚΟΣ Αθανάσιος, στο οποίο Τμήμα υπάγεται η αρμοδιότητα διαχείρισης των αδέσποτων ζώων.

Κατά τη διάρκεια της συνάντησης πραγματοποιήθηκε ένας ιδιαίτερα εποικοδομητικός διάλογος σχετικά με τις βέλτιστες πρακτικές για την προστασία, την ευζωία και την αποτελεσματική διαχείριση των αδέσποτων ζώων, ενώ εξετάστηκαν τρόποι περαιτέρω ενίσχυσης της συνεργασίας μεταξύ του Δήμου, των φιλοζωικών οργανώσεων και των εθελοντών.

Παράλληλα, επισημάνθηκε ότι η υπεύθυνη ιδιοκτησία των ζώων συντροφιάς αποτελεί τον σημαντικότερο παράγοντα για τη μείωση του φαινομένου των αδέσποτων. Στο πλαίσιο αυτό, αναδείχθηκαν δέκα βασικές υποχρεώσεις των ιδιοκτητών ζώων συντροφιάς, οι οποίες συμβάλλουν ουσιαστικά στην προστασία της δημόσιας υγείας, της ευζωίας των ζώων και στην πρόληψη της εγκατάλειψής τους.

Οι δέκα βασικοί άξονες συνοψίζονται ως εξής:

1. Ηλεκτρονική σήμανση (microchip) όλων των ζώων συντροφιάς.

2. Στείρωση ή, όπου προβλέπεται από τη νομοθεσία, λήψη και καταχώριση δείγματος γενετικού υλικού (DNA).

3. Παροχή επαρκούς και κατάλληλης τροφής, καθώς και συνεχής πρόσβαση σε καθαρό και πόσιμο νερό.

4. Παροχή κατάλληλου καταλύματος που προστατεύει το ζώο από τον ήλιο, το κρύο, τη βροχή και τον αέρα.

5. Αποφυγή της μόνιμης πρόσδεσης των ζώων, σύμφωνα με τη νομοθεσία, η οποία επιτρέπει την πρόσδεση μόνο κατ' εξαίρεση και για χρονικό διάστημα που δεν υπερβαίνει τις δύο (2) ώρες ανά εικοσιτετράωρο.

6. Τακτική επίσκεψη σε κτηνίατρο, τουλάχιστον μία φορά ετησίως, για κλινική εξέταση και εμβολιασμό.

7. Συστηματική αποπαρασίτωση και χορήγηση των απαραίτητων κτηνιατρικών φαρμάκων για την αντιμετώπιση ψύλλων και κροτώνων (τσιμπουριών).

8. Αποφυγή αναπαραγωγής χωρίς τη νόμιμη άδεια του Δήμου και σύμφωνα με τις προβλέψεις της ισχύουσας νομοθεσίας.

9. Άμεση δήλωση στο Εθνικό Μητρώο και στις αρμόδιες υπηρεσίες κάθε μεταβολής, όπως θανάτου, γέννας, απώλειας ή αλλαγής ιδιοκτήτη.

10. Λήψη όλων των απαραίτητων μέτρων ώστε να αποτρέπεται η ανεξέλεγκτη ελεύθερη περιφορά των ζώων εκτός της ιδιοκτησίας του κατόχου τους.

Ο Δήμος Διρφύων-Μεσσαπίων συνεχίζει να επενδύει στη συνεργασία με επιστημονικούς, φιλοζωικούς και εθελοντικούς φορείς, εφαρμόζοντας δράσεις που προάγουν την υπεύθυνη ιδιοκτησία, την προστασία των ζώων και την αποτελεσματική διαχείριση των αδέσποτων, με γνώμονα την ευζωία τους, τη δημόσια υγεία και την ποιότητα ζωής των πολιτών.

Η Δημοτική Αρχή ευχαριστεί θερμά τη ΜΚΟ Zero Stray Pawject, το τοπικό φιλοζωικό σωματείο και όλους τους εθελοντές για τη διαχρονική συμβολή τους και εκφράζει τη βούλησή της για τη συνέχιση της στενής συνεργασίας προς όφελος των ζώων και της τοπικής κοινωνίας.

